**Кадастр агентлиги ва Давлат кадастрлари палатаси Андижон вилояти бошқармалари бўйича 2023 йилда прокуратура идораларига ҳуқуқий баҳо олиш учун юборилган материаллар ҳақида**

**МАЪЛУМОТНОМА**

Кадастр агентлиги ва ДКП Андижон вилояти бошқармаси ва унинг туман (шаҳар) филиалларида коррупцияга қарши кураш бўйича олиб борилган ишлар давомида аниқланган кадастр паспортларини расмийлаштириш ва кўчмас мулкларга бўлган ҳуқуқларни давлат рўйхатидан ўтказишда қонунбузилиш ҳолатлари бўйича 2023 йил бошидан шу кунга қадар Андижон вилояти прокуратурасига **2 (икки)та ҳолат** бўйичатўпланган материаллар ҳуқуқий баҳо олиш учун юборилган.

Хусусан, 2023 йил 18 февраль куни алоқа хати билан Андижон вилояти прокуратурасига Олтинкўл туманида яшовчи бир гуруҳ шахслар ўзаро уюшган ҳолда олдиндан жиноий тил бириктиришиб, Андижон вилояти, Олтинкўл тумани ҳокими номидан **“Водий олтин”** фермер хўжалигига “ижарада фойдаланиш ҳуқуқи билан ажратиб берилган ер майдонининг бир қисмига иссиқхона қурилишини лойиҳалаш учун ер майдони танлаш ва ажратиш тўғрисида”ги **сохта қарор** тайёрлашиб, ушбу сохта қарор асосида Давлат кадастрлари палатаси, Олтинкўл тумани филиали ходимлари ёрдамида 2023 йил 4 январь куни нотурар жой тоифасидаги кўчмас мулк объектининг кадастр паспорти шакллантиришгани ва объектга кадастр рақами олишга эришишгани ҳамда **аслида мавжуд** бўлмаган “Иссиқхона” иншооти кўчмас мулк сифатида 2023 йил 20 январь куни давлат рўйхатидан ўтказилгани ҳолати юзасидан ўтказилган хизмат текшируви материаллари юборилган.

Шунингдек, 2023 йил 03 май куни алоқа хати билан Андижон вилояти прокуратурасига, Олтинкўл тумани, Намуна массиви, Марказ маҳалласида жойлашган 0,45 га. ер участкасига Олтинкўл тумани ҳокимининг 2 (икки)та **сохта қарори** билан иккита кадастр паспорти тайёрлангани ва давлат рўйхатидан ўтказилгани ҳолатлари бўйича тўпланган ўрганиш материаллари юборилган.

Хусусан, 2022 йил 31 октябрь куни **“SP-PLYUS”** МЧЖ томонидан Давлат хизматларини ягона интерактив портали орқали янги кўчмас мулк объектига (бирламчи) кадастр паспортини шакллантириш учун деб берилган ва ҳуқуқий ҳужжат сифатида Олтинкўл тумани ҳокимининг **қарори** илова қилиб берилган.

Ушбу аризага асосан Олтинкўл тумани, Намуна массиви Марказ маҳалласидаги **0,45 гектар** ерга кадастр паспортини шакллантирилган ва объектга кадастр рақами берилган.

Шунингдек, 2022 йил 17 декабрь куни Давлат хизматлари ягона интерактив портали орқали Олтинкўл тумани филиалга фуқаро **У.Б** томонидан ариза берилган ва унга ҳуқуқий хужжат сифатида Олтинкўл тумани ҳокимининг 2018 йил 25 сентябрь кунги **“У.Бга намунавий лойиҳалар асосида 6 каватдан юқори бўлмаган ўрта қаватли турар-жой қуриш учун ер майдони танлаш ва ажратиш”** ҳақидаги қарори илова сифатида тақдим қилинган.

Ушбу аризага асосан, кадастр йиғма жилдини шакллантириб кадастр паспорти ва объектга кадастр рақами берилган.

Олтинкўл тумани ҳокимининг 2018 йил 7 март кунги ва 2018 йил 25 сентябрь кунги **қарори** Олтинкўл тумани ҳокимлигида мавжудлиги аниқлаш мақсадида юборилган 2023 йил 29 март куни сўров хатига жавобан Олтинкўл тумани ҳокимлиги 2023 йил 06 апрелдаги жавоб хатида, 2018 йил 7 март кунги қарор туман ҳокимлиги сақлов хонасида **мавжуд эмаслиги** ва 2018 йил 25 сентябрь кунги қарори “**Олтинкўл қишлоғи, Марказ маҳалласи, Намуна массиви ҳудудидан фуқаро У.Мга нодавлат умумтаълим мактаби биноси қурилишини лойиҳалаш учун ер майдони танлаш ва қуриш учун ажратиш тўғрисида**” эканлиги кўрсатиб ўтилган.

Юқоридагиларни ва Олтинкўл тумани ҳокимининг 2018 йил 7 март кунги **қарори** ва 2018 йил 25 сентябрь кунги **қарорларини** тақдим қилган фуқаро У.Бнинг хатти-ҳаракатларида ҳужжатларни сохталаштириш аломатлари мавжудлигини инобатга олган ҳолда, ушбу қарорларнинг қонунийлигини текширишда ва қонунларда белгиланган чораларни кўришда амалий ёрдам беришлик сўралган.

Ҳозирда ушбу ҳолатлар юзасидан Андижон вилояти прокуратураси томонидан тегишли ишлар олиб борилмоқда.